A Bizottság 1194/2002/EK rendelete
(2002. július 3.)
a Madeirán megtermelt friss tejtermékek fogyasztásához nyújtott támogatás részletes alkalmazási szabályainak megállapításáról szóló 2234/92/EGK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az egyes mezőgazdasági termékek tekintetében az Azori-szigetekre és Madeirára vonatkozó egyedi intézkedések bevezetéséről és az 1600/92/EGK rendelet hatályon kívül helyezéséről (Poseima) szóló, 2001. június 28-i 1453/2001/EK tanácsi rendeletre [1] és különösen annak 15. cikke (5) bekezdésére,
mivel:
(1) Az 1453/2001/EK rendelet 15. cikke a Madeirán előállított tejtermékek emberi fogyasztására nyújtott támogatás összegét 12 EUR-ban állapítja meg a tejfeldolgozóba beszállított teljes tej minden 100 kilogrammjára. Ez a támogatás a helyben előállított friss tehéntejtermékek emberi fogyasztása után jár, Madeira időről-időre meghatározott fogyasztási szükségleteinek határain belül. Az említett cikk lehetővé teszi a Közösségből származó tejporból készített, helyi fogyasztásra szánt ultramagas hőmérsékleten hőkezelt tej előállítását is Madeirán, amennyiben ez az intézkedés biztosítja a helyben előállított tej összegyűjtését és piaci elhelyezését.
(2) Becslések szerint Madeirán a fogyasztási szükségletek nem fogják meghaladni a 4000 tonnás határt, amely megegyezik a helyi termelés azon határértékével, amelyen belül a legutóbb az 582/2002/EK bizottsági rendelettel [2] módosított, a tej- és tejtermékágazatban kiegészítő illeték megállapításáról szóló, 1992. december 28-i 3950/92/EGK tanácsi rendeletben [3] előírt, a tehéntejtermelőkre vonatkozó kiegészítő illetékrendszer nem vonatkozik Madeirára. Következésképp 4000 tonnára kell korlátozni azt a tejmennyiséget, amelyre az 1453/2001/EK rendeletben előírt támogatást a tejfeldolgozóknak kifizetik a helyben előállított tej feldolgozásából származó valamennyi termék után.
(3) Ezenkívül szabályokat kell megállapítani annak a Madeirán előállított friss tehéntejnek a felhasználására vonatkozólag, amelynek emberi fogyasztása támogatásban részesül, továbbá arra a minimális mennyiségre vonatkozólag, amelyet a helyi fogyasztásra szánt, tejporból készített ultramagas hőmérsékleten hőkezelt tejbe be kell keverni. A 15 %-nyi minimális bekevert mennyiség alkalmazásával biztosítható a helyben előállított tej összegyűjtése és piaci elhelyezése.
(4) Ezért módosítani kell a legutóbb az 1802/95/EK rendelettel [4] módosított 2234/92/EGK bizottsági rendeletet [5].
(5) A támogatás összegére és a támogatható termékekre vonatkozó rendelkezéseket az 1453/2001/EK rendelet állapítja meg. Ezt a rendeletet ezért az említett rendelet hatálybalépésének időpontjától kell alkalmazni.
(6) Az e rendeletben előírt intézkedések összhangban vannak a Tej- és Tejtermékpiaci Irányítóbizottság véleményével,
ELFOGADTA EZT A RENDELETET:
1. cikk
A 2234/92/EGK rendelet a következőképpen módosul:
1. Az 1. cikk (1) bekezdésének helyébe a következő szöveg lép:
"(1) A Madeirán előállított tejtermékek emberi fogyasztásának az 1453/2001/EK rendelet 15. cikkének (2) bekezdésében előírt támogatását a teljes tej 4000 tonnás mennyiségi határáig 12 hónapon át folyósítják."
2. Az 1. cikk (2) bekezdésének helyébe a következő szöveg lép:
"(2) Az (1) bekezdésben említett támogatásban részesülő, Madeirán előállított tejet teljes egészében csak a helyi fogyasztásra szánt tejtermékek helyben történő gyártására használják fel."
3. A szöveg a következő 1a. cikkel egészül ki:
"1a. cikk
Az 1453/2001/EK rendelet 15. cikkének (4) bekezdésében említett, tejporból készített ultramagas hőmérsékleten hőkezelt tej legalább 15 %-ban helyben előállított friss tejet tartalmaz."
4. A mellékletet el kell hagyni.
2. cikk
Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.
Ezt a rendeletet 2001. július 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2002. július 3-án.